Diumenge ‘de cine’ a Burjassot amb la pel·lícula en valencià, ‘El que sabem’, i la reposició d’Astérix i Obélix
2025-07-24

Febrer el curt encara el seu últim cap de setmana, en el qual la programació del cinema Tívoli es concentrarà en una sola jornada, la del diumenge 26, ja que les jornades del divendres 24 i del dissabte 25 estaran destinades als preparatius i la celebració de l’Exaltació de les Falleres Majors de Burjassot. Així, el diumenge 26 de febrer, el cinema Tívoli llança dues propostes. D’una banda, la pel·lícula El que sabem, una pel·lícula intimista que es projectarà en V.O (valencià) i la projecció de la qual comptarà amb la presència i presentació del seu director, Jordi Núñez. I d’altra banda i dedicada al gran públic, el Tívoli reposarà Astérix i Obélix: el reino medio.

El que sabem és una pel·lícula que presenta a Carla, una jove cambrera que somia amb una vida millor. Un dia, és convidada a passar una vesprada a la platja amb Víctor, un interessant company de classe i els seus peculiars amics. Entre els dos sorgirà una atracció cada vegada més intensa i profunda que canviarà les seues vides per sempre. Dirigida per Jordi Núñez i protagonitzada per Mauro Cervera i Just, Tània Fortea, Javier Amann i Nakarey, la pel·lícula va acudir als recents Premis Goya 2023 amb catorze nominacions. A Burjassot, El que sabem es projectarà el diumenge 26, a partir de les 19 h i comptarà amb la breu presentació del seu director.

També el diumenge, en la sessió de les 16. 30 h, hi ha una nova oportunitat a Burjassot per a gaudir de la pel·lícula Astérix i Obélix: el reino medio, un nou lliurament protagonitzat per la parella de gals hostils a les tropes romanes que, en aquesta ocasió, posen rumb a la llunyana Xina.

Les entrades per a gaudir del cinema Tívoli a Burjassot tenen un preu únic de 4 euros i es poden adquirir telemàticament des de l’àrea de Cultura de la web municipal o a través de la pàgina web del cinema Tívoli. També es poden adquirir en la taquilla del cinema des de mitja hora abans de l’inici de cada projecció.